In die huis van jou VaderFoto: Pixabay Sondae gaan ons kerk toe, saans voor ons gaan slaap sê ons ŉ gebed op en wanneer ons ŉ moeilike tyd beleef, pleit ons by die Here om ons daardeur te dra en ŉ uitkoms te gee. Die antwoord is nee. Om ŉ Christen te wees, beteken jy het ŉ persoonlike verhouding met Jesus. Jy sal tog nie jou vriende ignoreer by die skool en eenkant op jou eie wil gaan staan nie. Jy stuur vir hulle grappies aan wat jy weet hulle gaan laat skaterlag, want jy ken hulle goed. Jy maak moeite om by hulle uit te kom en te sorg dat jy kwaliteit tyd met hulle spandeer. Oor ŉ vakansie, wanneer ŉ mens nie al jou vriende sien nie, verlang ŉ mens later na mekaar en jy wonder hoe dit met almal gaan. Dieselfde vriendskapsgebare wat jy openbaar teenoor jou vriende, kan jy openbaar teenoor Jesus. Spandeer tyd saam met Hom in jou stiltetyd, voed jou gees deur geestelike boeke te lees en na video’s te kyk wat jou gees regtig oplig en motiveer. Om kerk by te woon en te bid wanneer jy dink dit is seker nodig, wen nie Jesus se hart nie. Moenie dink dit beteken jy hoef nie meer kerk toe te gaan nie. Dis waar jy jou battery herlaai vir jou nuwe week en waar jy tyd spandeer saam met medegelowiges: dit is broodnodig vir alle Christene. Dit is egter nie die enigste boksie wat jy kan afmerk en nou terugsit en dink jou deel is gedoen nie. Net soos wat jy by jou vriende gaan kuier, gesels jy ook met hulle en leer ken hulle beter – jy moet dit ook met Jesus doen. Hoe meer jy met Hom praat, hoe beter gaan jy Hom leer ken en verstaan watter goeie goed Hy als vir jou wil hê in jou lewe. Jou lewe kan baie voller en meer vreugdevol wees as jy aandag gee aan jou belangrikste vriendskap – die een met Jesus. Die oomblik as jy ŉ vriendskaplike pad met Hom stap, gaan jou Christenskap ŉ leefstyl word en dit is presies hoe dit moet wees. Jy hoef nie jouself moeg te maak om Sy goedkeuring te wen nie. Hy vra net dat jy in ŉ verhouding met Hom tree en ŉ pad saam met Hom sal stap. Maak jou hart en lewe vol met Jesus en gaan dra Sy lig uit, elke dag.